9. โครงสร้างการจัดการ

(1) โครงสร้างการจัดการ

 ด้วยอำนาจตามคำสั่งศาล ลงวันที่ 12 มกราคม 2544 คดีเลขที่ 622/43 อำนาจในการจัดการบริษัทฯ อยู่ที่ผู้บริหารแผนคือ บริษัท พรีเมียร์ แพลนเนอร์ จำกัด ซึ่งคณะกรรมการของบริษัท พรีเมียร์ แพลนเนอร์ จำกัด มีดังนี้

  1. นายวิเชียร พงศธร ประธานกรรมการ

  2. นางดวงทิพย์ เอี่ยมรุ่งโรจน์ กรรมการ

  3. นายวิรัช เกลียวปฏินนท์ กรรมการ

  4. นายสุรเดช บุณยวัฒน กรรมการ

  5. นายวิวัฒน์ พงศธร กรรมการ

  6. นางเสาวลักษณ์ ถิฐาพันธ์ กรรมการ

ทั้งนี้ จนกว่าบริษัทฯ จะฟื้นฟูกิจการสำเร็จ และ/หรือ ศาลมีคำสั่งยกเลิกการฟื้นฟูกิจการ

ขอบเขตอำนาจหน้าที่

  ผู้บริหารแผนมีอำนาจและหน้าที่บริหารกิจการของบริษัทให้เป็นไปตามแผนฟื้นฟูกิจการ
  โดยอาศัยอำนาจหน้าที่ของคณะกรรมการตามกฎหมาย วัตถุประสงค์และข้อบังคับของบริษัท
  บริษัทได้กำหนดอำนาจหน้าที่ของคณะกรรมการไว้อย่างชัดเจนในเรื่องต่าง ๆ ดังต่อไปนี้

1.  การแต่งตั้ง การกำหนดค่าตอบแทนและการประเมินผลงานผู้บริหารระดับสูงของบริษัท
    และกรรมการเฉพาะเรื่อง

2.  กำหนดกลยุทธ์ นโยบาย และ เป้าหมายในการดำเนินงาน

3.  การกำกับดูแลฝ่ายจัดการ

4.  ระบบรายการทางการเงินและการตรวจสอบ

5.  ด้านการเงินและการลงทุน

เนื่องจากบริษัทอยู่ระหว่างการฟื้นฟูกิจการ บริษัทจึงยังไม่ได้แต่งตั้งคณะกรรมการชุดใด ๆ
เพิ่มเติมอีก รวมทั้งคณะกรรมการตรวจสอบ ทั้งนี้บริษัทฯ
จะไม่มีการจัดประชุมผู้ถือหุ้นในระหว่างการฟื้นฟูกิจการ
ซึ่งเป็นไปตามบทบัญญัติแห่งพระราชบัญญัติล้มละลาย พุทธศักราช 2483

(2) วิธีการแต่งตั้งกรรมการและผู้บริหาร

การคัดเลือกบุคคลที่จะแต่งตั้งเป็นกรรมการของบริษัท ไม่ได้ผ่านขั้นตอนของคณะกรรมการสรรหา
(Nominating Committee) อย่างไรก็ตาม
บริษัทได้กำหนดแนวทางในการแต่งตั้งกรรมการของบริษัท
โดยผู้บริหารแผนจะมีการคัดเลือกตามเกณฑ์ ประสบการณ์ ปริทรรศน์ ความสามารถ และอุปนิสัย

(3) ค่าตอบแทนผู้บริหาร

(3.1) ค่าตอบแทนกรรมการ

  ไม่มี เนื่องจากอยู่ระหว่างฟื้นฟูกิจการและการบริหารงานอยู่ในความดูแลของผู้บริหารแผน

(3.2) ค่าตอบแทนอื่น ๆ

ไม่มี

(4) การกำกับดูแลกิจการ

ในการปฏิบัติงานของคณะกรรมการบริษัทและผู้บริหารแผนที่ผ่านมา
ได้มีการปฏิบัติตามข้อพึงปฏิบัติที่ดีสำหรับบริษัทจดทะเบียน (Code of best practices)
ตามแนวทางของตลาดหลักทรัพย์แห่งประเทศไทยในเรื่องต่าง ๆ เท่าที่สามารถทำได้
เนื่องจากอยู่ระหว่างการฟื้นฟูกิจการ
การปฏิบัติงานของผู้บริหารแผนต้องใช้แผนฟื้นฟูกิจการเป็นเกณฑ์ในการปฏิบัติงาน

(5) การดูแลเรื่องการใช้ข้อมูลภายใน

บริษัทฯ มีนโยบายและวิธีการในการดูแลผู้บริหารในการนำข้อมูลภายในของบริษัทฯ
ไปใช้เพื่อประโยชน์ส่วนตน ในระหว่างที่หลักทรัพย์ของบริษัทฯ
เป็นหลักทรัพย์จดทะเบียนในตลาดหลักทรัพย์ฯ ดังนี้

1.  บริษัทมีการเก็บรักษาสารสนเทศที่สำคัญที่ยังมิได้เปิดเผยไว้เป็นความลับ
    โดยจำกัดให้รับรู้ได้เฉพาะผู้บริหารระดับสูงที่เกี่ยวข้องเท่านั้น
    ผู้บริหารระดับสูงที่มีโอกาสเข้าถึงหรือได้รับข้อมูลภายในที่สำคัญของบริษัทซึ่งยังไม่ได้เปิดเผยต่อประชาชน
    จะต้องรายงานข้อมูลการซื้อหรือขายหลักทรัพย์ของบริษัทตามข้อกำหนดของสำนักงาน กลต.
    และตลาดหลักทรัพย์แห่งประเทศไทย เรื่อง หลักเกณฑ์ เงื่อนไข
    และวิธีการเกี่ยวกับการจัดทำและเปิดเผยรายงานการถือหลักทรัพย์
    ทั้งนี้เพื่อป้องกันการซื้อหรือขายหลักทรัพย์โดยใช้สารสนเทศภายใน

2.  บริษัทฯ ได้กำหนดบุคคลและหน่วยงานที่ทำหน้าที่ในการเปิดเผยข้อมูลแก่บุคคล
    ภายนอกโดยเฉพาะ
    เพื่อให้ข้อมูลที่เปิดเผยเป็นข้อมูลที่ถูกต้องและเป็นไปตามนโยบายของบริษัทฯ

บริษัทฯ จะใช้บทลงโทษ
หากพบว่าผู้บริหารได้ใช้ข้อมูลภายในหรือมีความประพฤติที่ส่อไปในทางที่จะทำให้บริษัทฯ
ได้รับความเสื่อมเสียและความเสียหาย

(6) บุคลากร

บริษัทหยุดการผลิตชั่วคราว ตั้งแต่วันที่ 1 พฤษภาคม 2543
เพื่อเป็นการลดความเสียหายและภาระผูกพันที่อาจจะเกิดขึ้นในอนาคต
และอยู่ระหว่างการดำเนินการตามแผนฟื้นฟูกิจการ อย่างไรก็ดี
บริษัทไม่มีข้อพิพาทด้านแรงงานที่สำคัญในระยะ 3 ปีที่ผ่านมา